जैन धर्म के विचारों से प्रभावित होकर बाल ठाकरे ने छोड़ दिया था नॉनवेज

पुणे: पर्यूषण पर्व के दौरान मुंबई में कई जगहों पर मीट बैन करने के महाराष्ट्र सरकार के फैसले का शिवसेना भले ही विरोध कर रही हो, लेकिन एक वक्त ऐसा भी था जब नॉनवेज को अपना सबसे प्रिय व्यंजन मानने वाले शिवसेना संस्थापक बालासाहब(बाल ठाकरे) ने जैन धर्म की शिक्षा से प्रभावित होकर इसे पूरी तरह से त्याग दिया था। यह खुलासा पुणे के जाने माने बिल्डर और बालासाहब के करीबी मित्र अगस्ती कानितकर ने उनके निधन के बाद एक इंटरव्यू के दौरान किया था।

अचानक छोड़ा नॉनवेज

कानितकर के मुताबिक राजनीति में सक्रिय होने से पहले बालासाहब जब भी पुणे आते, वो मां साहब(पत्नी मीना ठाकरे) के साथ उनके मुकुंद नगर वाले समर्थ अपार्टमेंट के पांचवे फ्लोर पर बने फ्लैट में रहते थे। बाला साहब को नॉनवेज बहुत पसंद था, लेकिन मुंबई में आयोजित जैन धर्म एक एक कार्यक्रम में शामिल होने के बाद अचानक उन्होंने पूरी तरह से शाकाहारी बनने का निर्णय लिया और अंतिम समय तक इसे निभाया भी।

स्वादिष्ट खाने के शौकीन थे ठाकरे



अपने नॉनवेज छोड़ने की बात खुद बालासाहब ने दैनिक भास्कर के कंसल्टिंग एडिटर मार्क मैनुअल को दिए एक इंटरव्यू में भी कबूल की थी। 1950 के दशक में जब बालासाहब फ्री प्रैस जर्नल में कार्टूनिस्ट हुआ करते थे, तब उन्हें घर में बना हुआ मराठी खाना और चर्चगेट के ओल्ड गॉर्डन रेस्टोरेंट का इटालियन पास्ता बहुत पसंद था। उन्हें थाई फूड भी बहुत पसंद थे। वह अक्सर मुंबई के अच्छे रेस्टोरेंट से खाना मंगवाते थे। उनकी पत्नी(मीना ठाकरे) भी बहुत अच्छी कुक थीं। उन्हें भी चाइनीज बहुत पसंद था। बाला साहब को हमेशा इस बात का मलाल रहा कि राजनीति सक्रियता के चलते स्वादिष्ट खाने का लुत्फ नहीं उठा सका।